AAV บวกแรง 10% สวนโบรกแนะ “เลี่ยงลงทุน” ชี้ผลงานปีนี้ขาดทุนอ่วม 4.5 พันลบ.
AAV บวกแรง 10% สวนโบรกแนะ “เลี่ยงลงทุน” ชี้ผลงานปีนี้ขาดทุนอ่วม 4.5 พันลบ.
3 เม.ย. 2563

ผู้สื่อข่าวรายงานว่า ราคาหุ้น บริษัท เอเชีย เอวิเอชั่น จำกัด (มหาชน) หรือ AAV ณ เวลา 15.48 น. อยู่ที่ระดับ 1.17 บาท บวก 0.11 บาท หรือ 10.38% สูงสุดที่ระดับ 1.19 บาท ต่ำสุดที่ระดับ 1.05 บาท ด้วยมูลค่าการซื้อขาย 106.64 ล้านบาท

โดยราคาหุ้น AAV ปรับตัวขึ้นสวนการคาดการณ์จากบทวิเคราะห์ บล.โนมูระ พัฒนสิน ที่คาดการณ์ว่า ปี 2563 AAV จะมีผลการดำเนินงานขาดทุนกว่า 4,469 ล้านบาท แย่ลงจากปีก่อนหน้าขาดทุน 474 ล้านบาท เนื่องจากได้รับผลกระทบจากการแพร่ระบาดของเชื้อไวรัส COVID-19 ทำให้การเดินทางทางอากาศทั้งในและระหว่างประเทศหยุดชะงักตั้งแต่ปลายเดือน มี.ค.20 โดยคาดสำหรับเส้นทางบินในประเทศ AAV จะกลับมาเริ่มบินอีกครั้งในเดือน พ.ค.20 และระหว่างประเทศในเดือน ก.ค.20
นอกจากนี้ ผลประกอบการปี 2563 อาจมี Downside risk อีกราว -300 ล้านบาทหาก AAV ไม่สามารถเจรจายืดอายุสัญญาการ Hedge ราคาน้ำมันได้
อย่างไรก็ตาม ขณะนี้ยังคงไม่แนะนำลงทุนหุ้นกลุ่มการบิน เนื่องจาก 1) สถานการณ์ COVID-19 ยังไม่มีแนวโน้มคลี่คลาย และ 2) สถานการณ์ยังไม่ผ่านจุดต่ำที่สุดซึ่งคาดว่าจะเกิดในไตรมาส 2/63